Diari Oficial de la Generalitat Valenciana


Sumari del DOGV 3741, del 03-05-2000 (2000/2849)

Notificació de la resolució del recurs d'alçada interposat contra la Resolució d'1 d'abril de 1997, del sotssecretari d'Obres Públiques, per la qual es revoca l'autorització d'amarratge a l'embarcació «Seagull» al port d'Altea.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3741

Data del DOGV
:   03-05-2000

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2000/2849


Organisme emissor
:   Conselleria d'Obres Públiques,Urbanisme i Transports

Tipus de document
:   Anunci

Notificació de la resolució del recurs d'alçada interposat contra la Resolució d'1 d'abril de 1997, del sotssecretari d'Obres Públiques, per la qual es revoca l'autorització d'amarratge a l'embarcació «Seagull» al port d'Altea. [2000/2849]
  
Atés que no s'ha pogut notificar al senyor Leonard Dennis en el domicili conegut per aquesta administració, la resolució del conseller d'Obres Públiques, Urbanisme i Transports, de 13 de gener de 2000, per la qual es resol el recurs d'alçada interposat contra la resolució del sotssecretari d'Obres Públiques, d'1 d'abril de 1997, per la qual es revoca l'autorització d'amarratge a l'embarcació «Seagull», al port d'Altea, d'acord amb el que estableix l'article 59.4 de la Llei 30/1992, de 26 de novembre, es fa públic el text íntegre de l'esmentada resolució perquè aquest anunci servisca de notificació a l'interessat.
  
«Atés que el recurs ordinari interposat pel senyor Leonard Dennis contra la resolució del sotssecretari d'Obres Públiques d'1 d'abril de 1997 per la qual es revoca l'autorització d'amarratge a l'embarcació «Seagull» al port d'Altea i se li concedeix el termini de vuit dies per a deixar lliure aquest amarratge, amb l'advertiment d'execució subsidiària i a càrrec seu, en el cas d'incompliment.
  
Vist l'informe emés pel director general d'Obres Públiques en compliment del que estableix l'article 114 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
I. Antecedents de fet
  
1. En resposta a la forta demanda d'amarratges esportius d'ús públic que s'estava produint, aquesta administració va emprendre el 1992 la redacció d'un projecte d'amarratges esportius al port d'Altea.
  
D'acord amb les determinacions del Pla Especial d'Ordenació del Port d'Altea, es van projectar i es van construir en la zona residual entre la pesquera i l'esportiva que es gestiona en concessió, un total de 256 amarratges esportius d'ús públic, distribuïts de la manera següent:
  
\* 92 per a embarcacions les dimensions de les quals foren fins a 5 m d'eslora per 2,20 m de mànega.
  
\* 106 per a embarcacions fins a 6 m d'eslora per 2,50 m de mànega i
  
\* 58 per a embarcacions fins a 8 m d'eslora per 3 m de mànega.
  
2. Concloses les obres, l'extinta Gerència de Ports de la Generalitat Valenciana va convocar un procediment per a l'assignació d'aquests amarratges esportius i va elaborar les bases oportunes i va publicar anuncis en la premsa de la província d'Alacant, la qual cosa va afavorir la concurrència dels interessats en l'obtenció d'un punt d'atracada.
  
Com a conseqüència de les mateixes condicions físiques dels amarratges construïts la convocatòria es va cenyir a embarcacions amb una eslora igual o inferior a vuit metres.
  
Disposat per l'autoritat portuària l'ordenació dels amarratges d'ús públic, de manera que al port d'Altea, zona de gestió directa, no s'allotjarien embarcacions de més de 8 metres d'eslora, i resolt el procediment d'assignació d'amarratges, el director tècnic del port va començar a desallotjar aquelles embarcacions que hi ha en la zona de gestió directa, les dimensions de les quals passen dels vuit metres d'eslora.
  
3. D'acord amb el que s'ha exposat abans i atés que l'embarcació «Seagull» continuava atracada en el dic de Llevant del port d'Altea, a pesar de superar l'eslora els vuit metres, i amb la prèvia notificació i tràmit d'audiència a l'interessat de la intenció de revocar l'autorització, presentades per aquest les al·legacions sobre això, va ser dictada la resolució de referència, la qual es va notificar el 22 d'abril de 1997, segons consta en l'avís de recepció de correus que es troba en l'expedient.
  
4. Finalment, com a conseqüència de l'entrada en vigor de l'esmentada Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, que estableix en la disposició transitòria segona l'aplicació del sistema de recursos administratius regulats en aquesta per als procediments iniciats abans de l'entrada en vigor, entenem que cal considerar el recurs ordinari interposat com el d'alçada regulat en l'article 114 de l'esmentada Llei 4/1999.
  
II. Motius del recurs
  
El recurrent al·lega, en síntesi, que l'amarratge que té la seua embarcació data de molt abans de l'any 1992 i que està autoritzada com cal l'atracada; que en l'assignació d'atracades per al port d'Altea no s'ha tingut en compte la demanda d'embarcacions de més de vuit metres i fa consideracions sobre les possibilitats d'aprofitament de l'espai portuari, que en la seua opinió donarien cabuda a aquestes embarcacions que passen dels vuit metres d'eslora, i nega que les condicions físiques del port impedisquen l'estada i les maniobres d'aquestes embarcacions, per la qual cosa la resolució de revocació de l'atracada manca de causa suficient, i són en qualsevol cas les flotilles de pesquers les que entrebanquen les maniobres dels vaixells esportius.
  
III. Anàlisi dels motius del recurs
  
Les al·legacions efectuades no desvirtuen els fets ni fonaments tinguts en compte per a dictar la resolució objecte de recurs.
  
És suficient dir que l'embarcació «Seagull», propietat del qui ara recorre, té una sèrie de característiques que impedeixen la seua estada i amarrada al port d'Altea. Açò li consta al mateix interessat, com es desprén de les seues al·legacions.
  
A més, ja el 8 de gener de 1997 es va concedir un termini d'audiència a l'interessat davant de la necessària revocació d'autorització d'atracada.
  
El punt 2 de la Resolució d'11 d'octubre de 1994, del director general d'Obres Públiques, per la qual s'aproven les normes per a l'assignació d'amarratges d'ús públic als ports de la Generalitat Valenciana, estableix:
  
«Podran formular sol·licitud d'assignació d'amarratges esportius d'ús públic totes les persones físiques que siguen propietàries d'embarcacions esportives o d'esbarjo l'eslora de les quals no siga superior al que estableix l'anunci de la convocatòria».
  
En el cas d'Altea, l'eslora màxima són 8 metres. I el punt 6 de l'esmentada resolució indica: «No s'assignarà amarratge a cap embarcació el coeficient d'atracada de la qual passe d'1, calculat d'acord amb la regla sisena reguladora de la tarifa G-5 en la redacció que dóna l'Ordre de 9 de desembre de 1993, del conseller d'Obres Públiques, Urbanisme i Transports, sobre aplicació de les tarifes per serveis generals i específics als ports que depenen de la Generalitat Valenciana»
  
En l'anunci de la convocatòria per a l'assignació d'amarratges al port d'Altea, publicat en el Diari Oficial de la Generalitat Valenciana núm. 2.524, de 7 de juny de 1995, pàgina 8.687, s'indicava: «No s'admetran embarcacions amb eslora superior a 8 m.»
  
Es troba igualment en l'expedient un informe del Servei d'Explotació i Conservació de Ports, de 26 de març de 1997, en el qual s'indica que ja en el primer procés d'assignació d'amarratges d'ús públic (convocatòria que es va publicar en setembre de 1993) es va establir la limitació d'eslora a 8 metres.
  
D'altra banda, el fet que fins que es va limitar l'eslora en l'assignació d'amarratges es permetera l'estada de l'embarcació no comporta l'adquisició d'un dret a perpetuïtat, sinó que és necessari adequar l'ordenació real del port a les circumstàncies establertes ja el 1993.
  
L'article 58 de la Llei 27/1992, de 24 de novembre, de Ports de l'Estat i de la Marina Mercant, modificada per la Llei 62/1997, de 26 de desembre, faculta l'administració per a revocar unilateralment les autoritzacions per aquella atorgades, quan resulten incompatibles amb obres o plans aprovats posteriorment, entrebanquen l'explotació portuària o impedisquen la utilització de l'espai portuari per a activitats de millor interés, i li correspon a l'Autoritat Portuària considerar aquestes circumstàncies.
  
La sentència del Tribunal Superior de Justícia de la Comunitat Valenciana, Sala Contenciosa Administratiu, secció tercera, de 12 de juny de 1999, que desestima els recursos plantejats per titulars d'embarcacions de més de vuit metres d'eslora, atracades al port d'Altea, indica en el fonament de dret tercer:
  
«Està acreditat pels documents que adjunta la lletrada de la Generalitat a la contestació a la demanda, que el procediment d'assignació d'amarratges va ser objecte de publicitat per mitjà de la inserció d'un anunci en el periòdic Información d'Alacant en el qual es fa constar la possibilitat de consultar les bases en les oficines que s'indiquen i assenyala el termini de presentació de sol·licituds. Els actors van presentar sol·licituds, si bé no van resultar adjudicataris de cap amarratge, ja que no complien els requisits establerts en el reglament d'utilització: embarcacions d'eslora igual o inferior a vuit metres, requisit que ja s'establia en l'anunci del procediment d'assignació d'amarratges.»
  
D'acord amb el que s'ha exposat, resolc:
  
Desestimar el recurs d'alçada interposat pel senyor Leonard Dennis contra la Resolució del sotssecretari d'Obres Públiques d'1 d'abril de 1997, per la qual es revoca l'autorització d'amarratge a l'embarcació «Seagull» al port d'Altea i se li concedeix el termini de vuit dies per a deixar lliure aquest amarratge, amb l'advertiment d'execució subsidiària i a càrrec seu en el cas d'incompliment; i confirmar aquesta perquè s'ajusta al dret.
  
Aquesta resolució exhaureix la via administrativa i en contra es pot interposar recurs contenciós administratiu en el termini de dos mesos des de l'endemà de la notificació d'aquesta, davant de la Sala Contenciosa Administrativa del Tribunal Superior de Justícia de la Comunitat Autònoma Valenciana, tal com disposa l'article 116 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sense perjudici d'utilitzar qualsevol altre recurs si ho estima procedent.
  
València, 13 de gener de 2000.- El conseller d'Obres Públiques, Urbanisme i Transports, José Ramón García Antón.»